กระทรวงการคลัง เตือนระวังถูกหลอกลวงให้ร่วมลงทุนผ่านช่องทางออนไลน์ อาจเข้าข่ายเป็นแชร์ลูกโซ่
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง แจ้งเตือนประชาชนให้ระมัดระวังการชักชวนเข้าร่วมลงทุนผ่านช่องทางออนไลน์ที่มีลักษณะเป็นแชร์ลูกโซ่ เนื่องจากปัจจุบันมีกลุ่มบุคคล หรือบริษัทหลายแห่งได้จัดหาวิธีการระดมทุนในรูปแบบใหม่ๆ เพื่อจูงใจให้ประชาชนทั่วไปเข้าร่วมลงทุน อาทิ การโฆษณาชักชวนให้นำเงินร่วมลงทุนและสัญญาจะให้ผลตอบแทนตามจำนวนเงินที่ลงทุน เป็นการให้เงินและทองรูปพรรณ ของมีค่า เป็นต้น ซึ่งเมื่อคำนวณแล้วเป็นอัตราผลตอบแทนที่สูง กระทรวงการคลัง ขอแจ้งเตือนให้ระมัดระวัง เนื่องจากพฤติการณ์ดังกล่าวอาจมีลักษณะเป็นการหลอกลวงและเข้าข่ายเป็นการกระทำความผิดตามพระราชกำหนดการกู้ยืมเงินที่เป็นการฉ้อโกงประชาชน พ.ศ. 2527 ขอให้ประชาชนที่ถูกชักชวนให้ร่วมลงทุนผ่านช่องทางออนไลน์ ได้ตระหนักและระมัดระวังกลุ่มมิจฉาชีพที่อาจอ้างอิงบุคคลที่มีชื่อเสียง เพื่อโน้มน้าวหลอกลวงให้หลงเชื่อ จนทำให้เกิดความเสียหายต่อทรัพย์สินได้ สำหรับประชาชนที่ร่วมลงทุนผ่านช่องทางออนไลน์แล้วเกิดความเสียหายต่อทรัพย์สิน สามารถแจ้งความร้องทุกข์ได้ที่ สถานีตำรวจในท้องที่ที่เกิดเหตุ หรือเว็บไซต์สำนักงานตำรวจแห่งชาติ หรือส่งเรื่องร้องเรียนมาที่ กองนโยบายพัฒนาระบบการเงินภาคประชาชน สำนักงานเศรษฐกิจการคลัง เพื่อประสานหน่วยงานที่เกี่ยวข้องดำเนินการตามกฎหมายให้ถึงที่สุดต่อไป